KIRJALLINEN KYSYMYS E-1793/98

esittäjä(t): Michael McGowan (PSE) komissiolle

(11. kesäkuuta 1998)

Aihe: Yliopistotutkintojen keskinäinen tunnustaminen

Koska kaikki maat eivät vaadi ylempää korkeakoulututkintoa ylempiä opintoja varten, tiedustelen komissiolta, onko sillä käytössään ohjelma, jolla se edistäisi ylempien tutkintojen opiskelijoiden opiskelumahdollisuuksia muissa jäsenvaltioissa?

Onko komissio tietoinen siitä, että alemman korkeakoulututkinnon suorittaneilla brittiläisillä opiskelijoilla on vaikeuksia tohtoritasolle etenemisessä?

Mitkä ovat eri jäsenvaltioiden tutkintovaatimukset tässä suhteessa?

Mikä on kunkin jäsenvaltion tilanne ja onko komissiolla vapaan liikkuvuuden ohjelma, jonka avulla ylempien tutkintojen opiskelijat voivat jatkaa opintoja ja tutkimusta muissa jäsenvaltioissa?

Komission jäsenen Édith Cressoninkomission puolesta antama vastaus

(27. heinäkuuta 1998)

EY:n perustamissopimuksen 126 artiklan mukaan yhteisö myötävaikuttaa korkealaatuisen koulutuksen kehittämiseen rohkaisemalla jäsenvaltioiden välistä yhteistyötä sekä tarvittaessa tukemalla ja täydentämällä jäsenvaltioiden toimintaa pitäen täysin arvossa jäsenvaltioiden vastuuta opetuksen sisällöstä ja koulutusjärjestelmän järjestämisestä sekä niiden sivistyksellistä ja kielellistä monimuotoisuutta.

Yhteisön Erasmus-ohjelma on antanut vuodesta 1987 lähtien huomattavan monelle opiskelijalle ja opettajalle mahdollisuuden liikkuvuuteen. Kyseinen liikkuvuus koskee kaikkia tasoja eli myös maisterin ja tohtorin tutkintoon tähtääviä opintoja ja on aina kiinteä osa yliopistossa suoritettavaa opintokokonaisuutta. Esimerkiksi lukuvuonna 1998-1999 198 315 yhteisöstä, ETA-maista ja assosioituneista maista kotoisin olevan opiskelijan odotetaan suorittavan opintojakson muussa kuin kotimaassaan. Näistä opiskelijoista 149 941 opiskelee perustutkintoa, 43 194 maisterin tutkintoa ja 5 180 tohtorin tutkintoa varten. Yhdistynyttä kuningaskuntaa koskevat lukutiedot ovat edellä mainitussa järjestyksessä 23 180, 2 634 ja 256.

Erasmus on ainoa yhteisön ohjelma, joka edistää tutkinnon suorittaneiden opiskelua jatkotutkintoa varten muissa jäsenvaltioissa.

Tutkintojärjestelmien osalta komissio julkaisee joidenkin viikkojen kuluttua toisen painoksen oppaasta yhteisön ja Euroopan talousalueen korkea-asteen koulutuksen järjestelmistä ja tutkinnoista. Yleisö voi tutustua julkaisuun myös PO XXII:n (koulutus, ammatillinen koulutus ja nuoriso) Internet-kotisivun Erasmus-ohjelmaa käsittelevällä sivulla.

Lisäksi komissio Erasmus-ohjelmaan liittyen kannustaa yliopistoja kehittämään yhdessä esimerkiksi master-tyyppisiä jatko-opintokokonaisuuksia, jotka edistävät liikkuvuutta ja valmentavat samalla tutkimustyöhön.

Tutkimuksen osalta neljänteen puiteohjelmaan(1) kuuluvan erityisohjelman "Tutkijoiden koulutus ja liikkuvuus" tavoitteena on lisätä työvoimaresurssien määrää ja laatua yhteisössä ja erityisohjelmaan osallistuvissa valtioissa parantamalla tutkijoiden mahdollisuutta koulutuksen saamiseen ja liikkuvuuteen. Erityisohjelmaan piiriin kuuluvat vain perus- tai tohtorintutkinnon suorittaneet tutkijat. Vaikka perustutkinnon suorittaneiden osalta painotetaan tutkimushanketta ja nuorten tutkijoiden koulutusta eikä niinkään saavutettavaa tutkintoa, erityisohjelma edistää huomattavasti tutkijoiden vapaata liikkuvuutta kaikkialla yhteisössä.

(1) EYVL L 117, 8.5.1990.